钦定古今图书集成/明伦汇编/宫闱典/第042卷 > 《南唐书女宪传序》宋·马令
## 钦定古今图书集成/明伦汇编/宫闱典/第042卷 > 《南唐书女宪传序》宋·马令

呜呼！古之欲明明德于天下者，先治其国；欲治其国
者，先齐其家。齐家之法，在于“女宪。”而女之所以为宪
者，毋倾城之哲也，毋索家之言也。究德性之厚，原道
化之本，不过于以顺为事，以贞为节而已。顺贞以化，
天下何往不格哉？是故观刑二女，虞舜惟帝；徽传太
姒，西伯惟王。帝王之德配天地，而推其本始以言之，
必自于闺阃之近者。凡以天下之本在国，国之本在
家故也。《易》曰：“夫夫妇妇而家道正，正家而天下定。”作
《女宪传》。